OMUMYUKA wa pulezidenti Edward Kiwanuka Ssekandi asabye abakulembeze ba gavumenti z'ebitundu okussaayo omwoyo okulondoola pulojekiti ezikolebwa gavumenti eya wakati mu bitundu byabwe okulaba ng'ensimbi za gavumenti tezifa ttoge.
Ssekandi era yagambye nti nga gavumenti efuba okulaba ng'amasomero gabeera n'ebikozesebwa nga kaabuyonjo,amazzi, amayumba g'abasomesa,emmeeza n'entebe abayizi kwe batuula n'obutabo obusomerwamu , abakulembeze ba gavumenti z'ebitundu balina okulaba ng'omutindo gw'ebyenjigiriza mu bitundu bye bakulembera gubeera waggulu.
Bino Ssekandi yabyogeredde ku ssomero lya Kibale Primary School mu ggombolola y'e Bulera e Mityana ku mukolo gw'okusonda ensimbi z'okulakulanya essomero lino. Kwe yasinzidde okusaba gavumenti z'ebitundu okuba n'olukalala lwa pulojekiti za gavumenti ezikolebwa mu bitundu byabwe n'okuzirondoola okulaba ng'ensimbi z'omuwi w'omusolo tezoononebwa abantu baziganyulwemu.
Yagambye nti kyetaagisa eggwanga okussa essira ku by'enjigiriza kuba biyamba eggwanga okukunga abantu okwekulakulanya n'okukyuka.
Ssekandi yawaddeyo obukadde kkumi okuddaabiriza essomero lino n'asaba abazadde okussaayo omwoyo okukolagana n'abasomesa okulaba ng'abaana baabwe bayiga bulungi.
Ssentebe w'olukiiko olufuzi olw'essomero Rev. Richard Kabagozza yagambye nti essomero lino bukyanga litwalibwa gavumenti mu myaka gy'ekinaana terizimbirwanga kizimbe kitegerekeka era n'ekizimbe kyokka ekya bbulooka ekiri ku ssomero tekimalirizibwanga.
Ssentebe w'e Mityana Joseph Luzige yagambye nti enguudo mu kitundu ziri bubi n'asaba gavumenti okuyamba.Omukolo gwabaddeko minisita w'ebyobulambuzi Godfrey Kiwanda n'omubaka w'e Mityana omukazi Judith Nabakoob